Aalborg Kongres og Kultur Center er blandt landets største kongres-steder og lægger jævnligt hus til store koncerter og shows. Det er med andre ord "noget særligt", når aftenen skal tilbringes i AKKC - men det skal et nyt koncept være med til at lave om på. Nu skal det være "noget hyggeligt" - en aften i AKKC skal også kunne være jordnær. Konceptet hedder "Drivhuset", og opskriften på en aften her, er egentlig ret enkel: Dørene til foyeren ved Europahallen åbner klokken 16. Her er baren åben, og virksomheden Spilforsyningen sørger for, at man sammen med vennerne kan spille brætspil, mens man nyder en kold øl, et godt glas vin eller en forfriskende sodavand. Klokken 18 åbner salen, som er indrettet til fællesspisning ved langborde, og klokken 20 begynder aftenens underholdning - en lowkey koncert, et foredrag, et comedyshow eller andet. Hele aftenen koster en beskeden pris på 260 kroner. Noget helt nyt - Drivhuset er noget helt nyt på den nordjyske kulturscene. Og det er noget af det, vi arbejder målrettet på i AKKC. At vi udover vores kerneforretning skal skabe noget nyt, udtaler direktør i AKKC Nicolaj Holm i en pressemeddelelse. - Vi skal ikke kun lave mere af det samme. Derfor glæder vi os også til at se, hvordan nordjyderne og aalborgenserne tager imod Drivhuset, hvor vi forsøger at skabe et rum for fællesskab, samhørighed og gode kulturoplevelser i uformelle omgivelser. Programmet for Drivhuset rækker allerede ind i 2024, så ambitionerne fejler ikke noget. Og allerede nu er der planlagt tre drivhus-arrangementer i foråret, som både byder på musik med Oh Land, comedy med Conrad Modeln og foredrag med journalisterne Bo Norström Weile og Jesper Vestergaard Larsen. Ny indretning skal give nærhed og hygge Det er ikke kun det kulturelle indhold på aftenen, der skal skabe den hyggelige stemning. Også indretningen af Europahallen og den tilstødende foyer, skal understøtte Drivhuset som koncept. - Vi forsøger at skabe nogle rammer rent indretningsmæssigt, der indbyder til nærhed, hygge og ikke mindst samtale. Et uformelt og low-key miljø, der giver fællesskabet mulighed for at spire. Der vil for eksempel være unummererede pladser, og så vil vores værter sørge for, at de forskellige grupper af gæster bliver placeret sammen ved langbordene, og hvem ved, måske kommer man til at sidde ved siden af andre spændende mennesker, som man ikke har mødt før, forklarer Nicolaj Holm. Billetterne til de netop offentliggjorte Drivhus-arrangementer kommer i salg fra i dag onsdag klokken 10.

Referat:
Et nyt koncept kaldet Drivhuset, skal gøre en aften i AKKC mere "hyggelig".